# Официален вестник C 426/2016

| | ISSN 1977-0855 |
| --- | --- |
| Официален вестник
  на Европейския съюз | C 426 |
| | |
| Издание на български език | Информация и известия | Година 5918 ноември 2016 г. |

ISSN 1977-0855

Официален вестник

на Европейския съюз

C 426

Издание на български език

Информация и известия

Година 5918 ноември 2016 г.

---

| Известие No | Съдържание | Страница |
| --- | --- | --- |
| | IV   Информация |
| | ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ |
| | Европейски парламент |
| 2016/C 426/01 | Принос на 55-ото заседание на КОСАК — Хага, 12—14 юни 2016 г. | 1 |

Известие No

Съдържание

Страница

IV   Информация

ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ

Европейски парламент

2016/C 426/01

Принос на 55-ото заседание на КОСАК — Хага, 12—14 юни 2016 г.

1

---

| BG | |
| --- | --- |

BG

---

IV Информация

ИНФОРМАЦИЯ ОТ ИНСТИТУЦИИТЕ, ОРГАНИТЕ, СЛУЖБИТЕ И АГЕНЦИИТЕ НА ЕВРОПЕЙСКИЯ СЪЮЗ

Европейски парламент

| 18.11.2016 | BG | Официален вестник на Европейския съюз | C 426/1 |
| --- | --- | --- | --- |

18.11.2016

BG

Официален вестник на Европейския съюз

C 426/1

---

ПРИНОС НА 55-ОТО ЗАСЕДАНИЕ НА КОСАК

Хага, 12—14 юни 2016 г.

(2016/C 426/01)

1.   Видове парламентарен контрол

1.1.   КОСАК приветства факта, че, както беше представено в рамките на 25-ия двугодишен доклад на КОСАК, националните парламенти имат амбицията да играят активна роля на равнище ЕС при пълно зачитане на действащите Договори. Освен това КОСАК отбелязва, че най-важните дейности за парламентарен контрол на равнище ЕС за националните парламенти са да упражняват контрол върху правителството, да разработват политики и да изпълняват ролята на обществен форум, както и да участват в активен обмен с другите национални парламенти.

Поради това КОСАК приканва националните правителства, както и съответните институции на ЕС, да улеснят осъществяването на амбициите на Парламента на равнище ЕС, да допринасят в тази насока и да вземат предвид посоченото обстоятелство, доколкото това е възможно и когато е целесъобразно.

1.2.   КОСАК посочва, че повечето национални парламенти обменят информация относно политическия диалог и мнения по въпросите на субсидиарността по отношение на предложенията на ЕС. КОСАК насърчава парламентите да използват всички налични канали за обмен на информация помежду си, включително и за прилагането на законодателството на ЕС, за да вземат решения относно позицията по законодателните досиета на ЕС. КОСАК приканва парламентите да продължат да проучват нови начини за подобряване на сътрудничеството в тази област.

1.3.   КОСАК приканва парламентите на държавите, които в бъдеще ще поемат председателство на Съвета, да съставят през първите шест месеца на годината, с помощта на секретариата на КОСАК, годишен преглед на приоритетите на парламентите по отношение на работната програма на Европейската комисия въз основа на данните, получени от всеки национален парламент, да споделят посочения преглед с всички парламенти/камари и да го изпратят на институциите на ЕС.

1.4.   КОСАК отбелязва, че годишният преглед на парламентарните приоритети би могъл да бъде полезен за укрепването на сътрудничеството между националните парламенти и Европейския парламент по подбрани законодателни досиета. КОСАК изразява амбицията винаги, когато парламентите желаят това, те да могат, например, да си сътрудничат по време на подготовката на парламентарния контрол по отношение на законодателството на ЕС. За целта националните парламенти се приканват, например, да експериментират с нови начини на сътрудничество и обмен по отношение на парламентарния контрол относно едно или две подбрани предложения или политики на ЕС, улеснени във възможно най-голяма степен в рамките на КОСАК.

1.5.   КОСАК приветства амбицията на Европейския парламент, на Съвета и на Европейската комисия, свързана с годишното програмиране, както е договорено в Междуинституционалното споразумение за по-добро законотворчество. КОСАК приканва всички институции на ЕС да обменят и обсъждат активно с националните парламенти работата си във връзка с годишното програмиране.

1.6.   КОСАК отбелязва, че Комисията е намалила броя на предложенията, обявени в нейната работна програма, но общият брой на предложенията е нараснал. КОСАК подчертава, че реалистичното годишно програмиране от страна на институциите на ЕС може да позволи на националните парламенти да изпълняват по възможно най-добрия начин своята роля и отговорности.

2.   Докладчици

2.1.   КОСАК отбелязва, както е посочено в 25-ия двугодишен доклад на КОСАК, че не всички парламенти определят докладчици по свързаните с ЕС досиета и отчита факта, че парламентите са възприели различни правила и практики, когато използват докладчици.

2.2.   Активният обмен между парламентарните докладчици по законодателните досиета на ЕС се приветства от КОСАК и следователно той насърчава парламентите да продължат да развиват активния обмен с цел да се подобрява парламентарният контрол в рамките на парламентите.

3.   „Жълт картон“ и „зелен картон“ (засилен политически диалог)

3.1.   КОСАК изтъква отново приноса на 54-ото заседание на КОСАК в Люксембург по процедурата на „жълт картон“ (параграф 4) и необходимостта от извършването на подобрения без промяна на Договора. КОСАК също отново приканва Европейската комисия да разгледа възможността за изключване на определени периоди от осемседмичния срок. КОСАК приветства настоящото изключване на периода през август и насърчава Европейската комисия да предприеме действия във връзка с гореспоменатия призив в същата насока.

3.2.   КОСАК подкрепя усилията на Европейската комисия да осигури по-добро качество и по-навременна реакция във връзка с мотивираните становища и приноса на националните парламенти.

3.3.   КОСАК отбелязва, че по отношение на предложението за директива на Европейския парламент и на Съвета за изменение на Директива 96/71/ЕО на Европейския парламент и на Съвета от 16 декември 1996 г. относно командироването на работници в рамките на предоставянето на услуги [COM(2016) 128] националните парламенти на 11 държави членки приеха мотивирани становища, представляващи 22 гласа, като по този начин беше достигнат прагът от една трета от гласовете, необходими за задействането на т.нар. процедура на „жълт картон“.

КОСАК припомня на Европейската комисия нейния ангажимент за укрепване на ролята на националните парламенти, включително чрез „изграждане на ново партньорство с националните парламенти.“

3.4.   По отношение на въвеждането на „зеления картон“ (засилен политически диалог), КОСАК изтъква отново приноса на своето 54-о заседание в Люксембург (параграф 5). КОСАК отбелязва, че парламентите имат различни мнения относно определянето на минимален праг за въвеждането на „зелен картон“, крайния срок за участие в процедурата на „зелен картон“ и сроковете за постигане на споразумение относно „зеления картон“.

3.5.   КОСАК би приветствал по-нататъшни инициативи във връзка със „зеления картон“ от страна на парламентите, които желаят да направят това, с цел да продължи разработването и проучването на използването на този инструмент в рамките на политическия диалог с Комисията и без да въвеждат нови официални процедури. Той приканва бъдещите председателства на КОСАК да предприемат последващи действия във връзка с предходните инициативи в това отношение и, след като бъде събрана повече информация относно потенциала на засиления политически диалог, да се стремят да представят заключения пред КОСАК относно, наред с другото, прага, срока и графика за „зелен картон“.

4.   Тристранни процедури

4.1.   КОСАК насърчава парламентите да обменят информация за тристранните процедури, например по време на междупарламентарни заседания или между докладчиците, тъй като посоченият обмен се счита за полезен инструмент за подобряване на парламентарния контрол по въпросите, свързани с ЕС.

4.2.   КОСАК приветства междуинституционалното споразумение за по-добро законотворчество на Европейския парламент, Съвета и Комисията, в което те се договарят да осигурят прозрачност на законодателните процедури въз основа на съответното законодателство и съдебна практика, включително подходящо третиране на тристранните преговори.

4.3.   Освен това КОСАК приветства постигнатото между посочените три институции съгласие по въпроса, че предоставянето на информация на националните парламенти трябва да позволява на парламентите да упражняват изцяло правомощията си съгласно Договорите. Поради това КОСАК призовава посочените три институции, както и националните правителства, в рамките на съответните си функции, да предоставят съответната информация относно тристранните процедури на националните парламенти и на обществеността.

5.   Взаимодействие в рамките на КОСАК

5.1.   КОСАК отбелязва, че пленарните заседания на КОСАК предлагат на парламентите уникална платформа за обмен на мнения и становища относно важни предизвикателства пред политиката на Европейския съюз. КОСАК подчертава значението на обсъжданията на високо равнище по време на пленарните заседания на КОСАК; тези обсъждания включват актуална информация, експертни становища и съответно и принос от страна на Европейската комисия.

КОСАК отбелязва също така, както е посочено в 25-ия двугодишен доклад на КОСАК, че повечето парламенти подкрепят внасянето на допълнителни подобрения в пленарните сесии с цел да се предоставят достатъчно възможности за осъществяване на неформални контакти. Поради това КОСАК приканва бъдещите Тройки на КОСАК да продължат да осигуряват достатъчно време за дебати и обсъждания по време на пленарните сесии, като същевременно се осигури достатъчно време за неформален обмен между делегатите.

6.   Парламентите и принципите на правовата държава

6.1.   КОСАК отбелязва, че институционалната отговорност за гарантиране на правата на човека и включването им в националното законодателство, както и за поддържането и насърчаването на принципите на правовата държава и на демократичното управление, е споделена отговорност на съответния национален парламент, на изпълнителната и на съдебната власт, както и че тя се основава на националните конституционни традиции.

6.2.   КОСАК отбелязва, че ЕС се основава на общи ценности, като например принципите на правовата държава, демократичното управление и правата на човека, както са определени в Договорите и в Хартата на основните права на Европейския съюз, и че това води до отговорности за всяка държава — членка на ЕС, докато в същото време заплахите за посочените ценности и тяхното нарушаване са общ източник на загриженост за тези, които споделят посочените ценности и спазват договорените задължения и стандарти.

6.3.   КОСАК подчертава, че зачитането на принципите на правовата държава в рамките на Съюза е предварително условие за взаимното признаване и взаимното доверие между държавите членки, както и между държавите членки и Съюза, което е от основно значение за доброто функциониране на ЕС във всички области на политиката.

6.4.   КОСАК подкрепя инициативите за създаване на постоянни механизми за диалог в рамките на съответните форуми по посочените въпроси. След като бъдат въведени, посочените механизми могат да бъдат полезни при обсъждането на чувствителни от политическа гледна точка нарушения на правата на човека и заплахи за принципите на правовата държава.

6.5.   КОСАК може да служи като платформа за подобен междупарламентарен диалог, насърчаващ култура на зачитане на човешките права, на демократичното управление и на принципите на правовата държава в рамките на Европейския съюз и на неговите държави членки, като по този начин се допълва работата на други платформи и асамблеи като Парламентарната асамблея на Съвета на Европа (ПАСЕ).

6.6.   КОСАК приветства диалога относно принципите на правовата държава между държавите членки в Съвета на Европейския съюз, насочен към укрепване на принципите на правовата държава в ЕС и в неговите държави членки. КОСАК взема под внимание доклада по собствена инициатива съгласно член 225 от ДФЕС относно създаването на механизъм на ЕС за демокрацията, принципите на правовата държава и основните права, който е в процес на изготвяне в Европейския парламент, и приветства обмена с националните парламенти по подобни въпроси.

6.7.   КОСАК подчертава важната и нарастваща роля на парламентите за защитата и прилагането на принципите на правовата държава, демократичното управление и правата на човека. Поради основната роля, която изпълняват в процеса на законотворчество, парламентите имат ясно изразена роля при търсенето на отговорност от изпълнителната власт по отношение на прилагането и изпълнението на национално равнище на международно договорените принципи на правовата държава и на стандартите и задълженията в областта на правата на човека, както и за укрепването на демократичната легитимност и ангажираност с принципите на правовата държава и стандартите в областта на правата на човека.

6.8.   КОСАК подчертава значението на взаимодействието на националните парламенти с обществото при наблюдението и защитата на принципите на правовата държава, демократичното управление и ценностите, стандартите и задълженията в областта на правата на човека, например чрез изпълнение на препоръките, както на международните механизми в областта на правата на човека, така и на докладите и препоръките от, наред с другите, националните институти по правата на човека, неправителствените организации (НПО) и гражданското общество.

6.9.   Тъй като принципите на правовата държава, демократичното управление и правата на човека заслужават постоянно внимание, КОСАК насърчава националните парламенти непрекъснато да обръщат внимание на принципите на правовата държава, демократичното управление и правата на човека в своята работа, да участват във и да насърчават диалога на национално и международно равнище по отношение на посочените ценности. Най-добри практики, контролни списъци от други парламенти, както и общи стандарти и насоки, разработени от организации като Съвета на Европа, следва да служат като насоки и да бъдат допълнително разработвани.

7.   Парламентарната дипломация в рамките на Европейската политика за съседство

7.1.   КОСАК отбелязва, че, както е посочено в 25-ия двугодишен доклад на КОСАК, всички парламенти участват в парламентарната дипломация, в повечето случаи за да се насърчават основните ценности (демокрация, принципи на правовата държава и права на човека), да се повишава взаимното разбиране между държавите и да се извършва обмен на информация и ноу-хау.

7.2.   КОСАК приветства дейностите в рамките на парламентарната дипломация, които допринасят за провеждането на европейската политика за съседство с оглед на задълбочаването на отношенията, засилването на сътрудничеството и укрепването на партньорствата на ЕС, както с източните, така и с южните съседни държави, подкрепата и насърчаването на мира, сигурността и благоденствието.

7.3.   КОСАК счита, че като използват своите парламентарни контакти, парламентите, в ролята си на институции и парламентаристи, могат да оказват подкрепа на парламентите на съседните държави в процесите на преход, за постигането на разбирателство между страните, намиращи се в конфликт, и да изразяват загриженост или да насърчават универсалните ценности по начини, които може да се окажат неприложими в рамките на традиционната дипломация. Поради това КОСАК насърчава парламентите да продължават да участват в парламентарната дипломация като допълнение към традиционната дипломация в областта на европейската политика за съседство.

7.4.   С цел да подобри въздействието на парламентарната дипломация и да се постигне по-добро разбиране на разликите в работните практики на парламентите, КОСАК насърчава всички парламенти да обменят добри практики в тази област, както и да извършват редовен обмен на информация с държавите, обхванати от европейската политика за съседство, и да провеждат посещения в посочените държави и посещения от техни представители.

7.5.   Освен това КОСАК насърчава парламентите да си сътрудничат и да обменят информация помежду си, както и с Европейския парламент и с органите на изпълнителната власт, с цел да се постигне по-голяма съгласуваност в областта на парламентарната дипломация, по-специално в рамките на Европейската политика за съседство.

8.   Миграция

8.1.   КОСАК подчертава значението на прилагането на Европейската програма за миграция, като същевременно се зачитат правата на човека и международните договори и конвенции, както и усилията за преодоляване на първопричините за бежанските и миграционните потоци и необходимостта от прилагане на краткосрочните и дългосрочните приоритети, като се затвърди акцентът върху външното измерение на миграцията в дух на партньорство с държавите на произход и транзитните държави. Поради това КОСАК призовава за структурирана стратегия за външното измерение на миграционната политика на ЕС, насочена към развитието и стабилизирането на държавите на произход на мигрантите.

КОСАК признава необходимостта от солидарност по отношение на държавите членки, които са изправени пред безпрецедентен приток на бежанци и мигранти.

КОСАК приветства целта на Комисията за реформиране на Общата европейска система за убежище и по-специално отбелязва съществената преработка на Регламента от Дъблин.

---